Die een spook wat al hier gesien is, is ‘n grys dame wat baie hartseer lyk. Sy is ook al in die Tuynhuys gesien, want daar is blykbaar ‘n geheime tonnel wat die twee geboue verbind. Daar is in die 1900’s ‘n vrou se geraamte naby die ou uitvalpoort van die Kasteel opgegrawe, en sedertdien is die dame se spook nog nie weer gesien nie.
Die plaas het oorspronklik aan ‘n man met die naam Jan Prinsloo behoort, hy het selfs die kloof na homself vernoem. Hy het bekend gestaan as ‘n wrede, gevoellose man. Hy het geen familie gehad nie, en sy enigste vriende was boewe wat van tyd tot tyd kom wegkruip het op die plaas. Prinsloo het sy plaaswerkers soos gemors behandel en dit sou uiteindelik tot sy ondergang lei … Hy het eendag teruggekeer na sy plaas toe, en verneem dat 2 van die vrouens wat by hom werk hul kinders geneem het om besoek af te lê aan ‘n siek familielid in ‘n nabygeleë dorpie. Prinsloo was so ontsteld dat hulle sonder sy toestemming gegaan het, dat hy hulle mans vasgebind het, en met ‘n sambok geslaan het tot hulle nie meer kon loop nie. Daarna het hy die mans se vrouens aan die bome in die binnehof vasgebind en hulle ook met ‘n sambok beetgekry. Toe die kinders begin huil het hy hulle geskiet sonder om te skroom.